Geluk by ongeluk vir Tian ná krytdebakel | Netwerk24
Deur Michael Green 28 Januarie 2020 18:00
Tian Fick gaan dalk tog weer in die bokskryt gesien word. Foto: Instagram
Fick sou in Kampsbaai teen Ruann Visser baklei het toe 'n tou voor die eerste ronde gebreek en Visser by die kryt uitgeval en homself beseer het. Die geveg kon toe nie voortgaan nie.
Voor die geveg het Fick aangedui dat dit sy laaste een sou wees voordat hy en sy aanstaande vrou – hy trou binnekort – na Doebai verhuis.
Maar nou klink dit asof daar darem iets goeds uit dié teleurstelling gekom het.
"Sedert die video (van Visser wat uit die kryt val) wêreldwyd versprei het, is ek deur internasionale promotors gekontak om oorsee te boks," sê Fick op sy Facebook-blad.
"Dit maak finansieel baie meer sin vir die tyd wat ek in boks oor het."
Volgens Fick, wat volgende maand 36 jaar oud word, het hy met sy verloofde en ander rolspelers gesels en is daar 'n kans dat hy die uitnodiging gaan aanvaar.
Hy sou egter tog wel teen Visser wou boks, maar daar is nou praatjies dat hy eers teen Josh Pretorius moet boks, met die wenner wat dan 'n titelkans sal kry. Daarvoor is Fick nie lus nie.
Ruann Visser wys hoe lyk sy arm 'n paar dae ná sy elmboog-operasie. Foto: Facebook
"Dit ('n uitdungeveg) maak my nie nie in die minste opgewonde nie. Dit sal 'n tree terug in plaas van vorentoe wees," sê hy.
"As ek nie vir die titel kan veg nie, sal ek my loopbaan afsluit teen ander name (buitelandse teenstanders), wat my sal toets."
Visser se elmboog-operasie op 16 Januarie was intussen suksesvol en hy is stadig besig om weer te begin oefen.
Sy pa en bestuurder, Nefdt, het vroeër gesê Visser is van plan om sy SA titel in die eerste kwart van die jaar te verdedig teen wie ook al die eerste aanspraakmaker op sy titel is.
Hy hoop om daarná in Amerika teen 'n hoogaangeskrewe buitelandse teenstander te staan te kom.
Visser sou op 7 Maart in New York teen Efe Ajagba van Nigerië geboks het as hy nie 'n operasie moes ondergaan het nie.
Boks Suid-Afrika moet intussen nog sy verslag oor sy ondersoek na die ongelukkige voorval in Kampsbaai bekend maak.